Gedagte vir die dag: Die huis op die rots | Maroela Media
Elkeen wat na my woorde luister en daarvolgens handel, is soos 'n verstandige persoon wie se huis op rots gebou is. Maar elkeen wat na my woorde luister en dit nie doen nie, sal wees soos 'n dwaas wie se huis op die sand gebou is. Wanneer daar 'n stortbui val, en die vloedwater afkom, en die stormwinde waai, sal daardie huis heeltemal inmekaarstort. (Matteus 7:24, 26-27)
Elkeen van ons is elke dag besig om aan iets te bou. Ons bou aan vriendskappe, 'n suksesvolle toekoms, 'n gelukkige gesinslewe. Ons kan ons lewe volgens die wêreld se metode bou deur geld, roem en mag as maatstaf te gebruik – of ons kan God se Woord as bouplan inspan. Die instruksies wat ons volg, sal uiteindelik bepaal of ons sukses behaal of nie.
Die Bybel bied vir ons die perfekte instruksies vir hoe om te lewe. Dit illustreer hoe vriendelikheid, vergifnis en liefde die basiese boustene is van vriendskap en familiebande. Hoe vrygewigheid en tevredenheid uiteindelik ook kan lei tot finansiële sekuriteit. Hoe gehoorsaamheid aan gesag 'n mens uit die moeilikheid hou en 'n goeie reputasie bou. Deur alles te doen asof ons dit vir die Here doen, voer ons God se wil vir ons lewe uit. Wanneer ons luister en ons lewe op sy Woord bou, hoef ons nooit bang te wees vir môre nie.
Here, help ons om ons huis op die rots van u Woord te bou. Help ons om in alle opsigte vir U te leef. Amen.